钦定古今图书集成/明伦汇编/官常典/第356卷 > 潘恩
## 钦定古今图书集成/明伦汇编/官常典/第356卷 > 潘恩

按《明外史周延传》：“潘恩，字子仁，上海人。六岁能辨四
声。登嘉靖二年进士，授祁州知州，调繁钧州。钧，徽王
封国也。宗戚豪悍，恩约朿之。州人为建祠，配公孙侨、
黄霸。转南京刑部员外郎，迁广西提学佥事，署按察
使。事有大猾匿靖江王所，捕之急，王不得已出之。憾
恩诬以事，按无实，得免。累迁山东副使。御史叶经以”
试录忤旨，并恩下诏狱，谪广东河源典史。久之，累迁
至浙江左参政。按部海盐。倭猝至，围城数匝。恩与参
将汤克宽、佥事姜廷颐力御之，贼乃退。俄迁浙江左
布政使。以右副都御史巡抚河南。偕按臣劾徽王载
𫭢贪虐，王遂夺国。伊王《典楧》骄横，恩一切裁之。河南
民素苦藩府恩制两悍，王名大著。久之，由刑部尚书
改左都御史。子允端为刑部主事。吏部尚书郭朴，恩
门生也，调之礼部。给事中张益劾允端奔竞，恩溺爱，
朴徇私。帝置朴不问，改允端南京工部，令恩致仕。万
历初，赐存问。卒年八十七。赠太子少保，谥恭定。